Video: Ivan, Donnalee se ‘Beurtkrag’ plaas verhoudings in kollig‘n Toneel uit die rolprent ‘Beurtkrag’. (Foto: Verskaf) Suid-Afrika se mees glansryke rolprentpaartjie, Ivan Botha en Donnalee Roberts, se jongste rolprent Beurtkrag is van vandag af eksklusief op BoxOffice op DStv beskikbaar. Dit is die eerste keer in ses jaar dat Ivan en Donnalee weer saam in ŉ fliek te sien is. Kykers sal onthou dat dié akteurspaar nie in Stroomop soos in hul vorige flieks, Pad na jou hart en Vir altyd, teenoor mekaar gespeel het nie. Donnalee het die rol van Lana gespeel, terwyl Ivan sy debuut as regisseur gemaak het. Maroela Media het tydens Beurtkrag se première by die 10de kykNET Silwerskermfees met Ivan en Donnalee oor hulle jongste fliek gesels. Beurtkrag, ŉ verhoudingsdrama wat fokus op die kwesbaarheid van verhoudings en wat die brose “bagasie” tussen paartjies blootlê, het in 2015 as kortfliek by die Silwerskermfees gewys. Ivan sê dat hy en Donnalee daardie jaar die fees bygewoon het met die idee om tekste te identifiseer wat in ŉ teater opgevoer kan word. Dit is waar die idee begin het om Beurtkrag in ŉ verhoogproduksie te omskep. Jozua Malherbe is die regisseur en kinematograaf van ‘Beurtkrag’. (Foto: Verskaf) Die kortfliek se draaiboek is deur Stiaan Smith geskryf en Tina Kruger was die regisseur. Smith het die rol van Jasper gespeel, en teenoor hom was Lilani Prinsen in die rol van Fransie. In hierdie verhaal wil Jasper nie alleen wees nie en hy wil sy lewe met iemand spesiaal deel, terwyl Fransie die onafhanklike een is wat na te veel verkeerde besluite besef sy verdien beter. Wanneer Jasper en Fransie saam intrek is dit ŉ nuwe begin, maar hulle daag met meer bagasie op as wat hulle gedink het. Toe beurtkrag hulle onverwags die eerste aand tref, moet hulle die beste van dié donker situasie maak. Ivan en Donnalee het met Jozua Malherbe hande gevat om die draaiboek in ŉ teaterproduksie te omskep, en Jozua het ook die regie behartig. “Beurtkrag is eintlik al vir die laaste paar jaar deel van ons almal se lewens, en dit is nog steeds ŉ werklikheid. Wat eintlik nogal angswekkend is, maar nietemin, ons is dankbaar dat dit nog steeds relevant is,” sê Ivan. Toe kykNET hulle sowat twee jaar gelede gedurende die inperkingstydperk gevra het om ŉ projek voor te lê, was dit ŉ gulde geleentheid om ŉ vollengte-rolprent van Beurtkrag te vervaardig. Die fliek is onder streng maatreëls, met min akteurs en ŉ beperkte produksiespan, geskiet. Beurtkrag is deur Botha, Roberts en Danie Bester van The Film Factory vervaardig, met Jozua Malherbe as regisseur en kinematograaf. Die rolverdeling sluit in Greta Pieterson, Ludwig Binge en Marion Holm. Hoewel die Covid-19-pandemie toe ŉ werklikheid was, het die akteurs besluit om nie soseer daarop te fokus nie. Donnalee Roberts speel die rol van Fransie in ‘Beurtkrag’ en teenoor haar is Ivan Botha in die rol van Jasper. (Foto: Verskaf) “Al het ŉ mens dit nie noodwendig in lockdown laat afspeel nie, weet ek die temas in Beurtkrag en dit waardeur die karakters gaan, iets is waarmee baie paartjies sal kan vereenselwig. “Enigiemand wat die laaste twee jaar deur lockdown gegaan het, sal weet hoe dit voel om in jou huis en in jou emosies vasgekeer te wees,” vertel Donnalee. Dit is die eerste fliek wat Ivan en Donnalee saam as egpaar en as ouers maak. Volgens dié paartjie het hulle huwelik en ouerskap ŉ groot invloed op hulle benadering tot rolprentvervaardiging gehad. “Ek dink dit het nog belangriker geword vir my om meer saam te werk en dit te beheer, want op die einde van die dag beheer jy jou tyd as gesin,” meen Ivan. Donnalee sê sy hoop dat dit vir hulle kinders ŉ teken van die liefde en passie sal wees wat sy en Ivan vir hulle werk het. “Ek hoop hulle sien die harde werk wat dit verg om jou drome te laat waar word.” In hierdie video gesels Ivan Botha en Donnalee Roberts oor die invloed wat hulle huwelik en ouerskap op hulle werk gehad het, en hulle sê watter kykers dit sal geniet om na Beurtkrag te kyk.